C 160/20
HR
Službeni list Europske unije
13.4.2022.
Zaključci Vijeća o jačanju međukulturnih razmjena putem mobilnosti umjetnika te kulturnih i kreativnih djelatnika te putem višejezičnosti u digitalnom dobu (2022/C 160/07)
VIJEĆE EUROPSKE UNIJE,
S OBZIROM NA TO DA:
1.
kulturna i jezična raznolikost svojstvena je Europskoj uniji i njezinim temeljnim vrijednostima.
Njome se doprinosi procvatu kreativnosti, kreativne slobode, kulturnih razmjena te raznovrsnosti i kvaliteti kulturne i umjetničke ponude za sve Europljane.
Zahvaljujući njoj promiče se uzajamno razumijevanje i poštovanje kultura i jezika te ona predstavlja zajedničko nasljeđe, bogatstvo, snagu i razlikovnu značajku odnosâ unutar Europe i s ostatkom svijeta;
2.
prijeko je potrebno poticati mobilnost i razmjene među europskim umjetnicima, kulturnim organizacijama te kulturnim i kreativnim djelatnicima na nacionalnoj i europskoj razini, kako je utvrđeno u programu Kreativna Europa, posebno nakon krize uzrokovane pandemijom bolesti COVID-19.
Ujedno je ključno podržati pristup kulturi i optjecaj kulturnih djela unutar Europe te time individualno i kolektivno obogaćivati naše živote;
3.
mobilnost umjetnika te kulturnih i kreativnih djelatnika trebala bi se olakšati ne samo među europskim kulturnim organizacijama, već i među pojedinačnim umjetnicima i djelatnicima, na što ukazuje provedba pilot-projekata programa i-Portunus od 2018.
Takva mobilnost omogućuje im zajednički rad i zajedničko stvaranje, umrežavanje, stjecanje novih kompetencija, vještina i tehnika, traženje inspiracije, dopiranje do nove publike i novih tržišta te pristup novim prilikama za razvoj karijere;
4.
mogućnosti poput programa rezidencija i europske mreže institucija ili festivala mogu pogodovati mobilnosti umjetnika te kulturnih i kreativnih djelatnika.
Ona se znatno može olakšati sveobuhvatnim, točnim i višejezičnim informacijama o postojećim programima mobilnosti, dostupnoj pomoći i programima kojima se u obzir uzima cjelokupan kontekst mobilnosti;
5.
europski programi mobilnosti doprinose uspostavi i poticanju partnerstava koja su preduvjet za podnošenje zahtjeva za financiranje projekata suradnje u okviru programa Kreativna Europa;
6.
ambiciozna politika kulturne i jezične raznolikosti trebala bi u potpunosti uključivati pitanja održivosti i temeljiti se na tehnološkim inovacijama, među ostalim u digitalnom području;
7.
višejezičnost (1) potiče kulturnu raznolikost i kreativnost, među ostalim u području audiovizualnih, medijskih i digitalnih sadržaja, te omogućuje širi pristup različitim kulturnim pristupima, djelima, znanju i idejama.
Jezične kompetencije („plurijezičnost” (2)) važna su dodatna vrijednost u globaliziranom kontekstu i doprinose profesionalnoj mobilnosti i razmjenama u kulturnom i kreativnom sektoru;
8.
profesionalni prevoditelji, usmeni prevoditelji i nastavnici jezika imaju važnu ulogu u optjecaju umjetničkih djela, znanja i ideja, posebno u slučaju manje raširenih europskih jezika, te time svakodnevno podupiru europsku kulturnu raznolikost;
9.
jezičnim i semantičkim mrežnim tehnologijama mogu se poduprijeti višejezičnost i međujezična komunikacija, može se pomoći u učenju jezika, poučavanju i podizanju svijesti te se mogu pružiti korisni alati profesionalnim prevoditeljima, uzimajući u obzir da takvi alati ne mogu u potpunosti zamijeniti ljudske prijevode, pa je stoga radi točnosti potrebno uvijek pomno pratiti i prilagoditi njihove rezultate;
(1) Definira se kao prisutnost ili supostojanje nekoliko jezika unutar određenog društva ili područja ili na određenom mediju.
(2) Definira se kao sposobnost pojedinca da se služi s nekoliko jezika.